b"\n_START_ARTICLE_\nHat\xc5\xa1kar\n_START_SECTION_\nKirjeldus\n_START_PARAGRAPH_\nK\xc3\xb5ige tavalisemaks s\xc3\xbcmboliks hat\xc5\xa1karil on rosetti v\xc3\xb5i p\xc3\xa4ikest kujutava kettaga \xc3\xbcmbritsetud rist. \xc3\x9clej\xc3\xa4\xc3\xa4nud pind kivil on tihti t\xc3\xa4idetud oskuslikult viimistletud viinamarja- v\xc3\xb5i granaat\xc3\xb5unalehtedest mustrite ja lindikujuliste l\xc3\xa4bip\xc3\xb5imuvate mustritega. Vahel on hat\xc5\xa1kar \xc3\xbcmbritsetud karniisiga, millelt v\xc3\xb5ib leida figuure Piiblist p\xc3\xa4rinevatest v\xc3\xb5i teistest p\xc3\xbchakutest._NEWLINE_K\xc3\xb5ige varasemaid hat\xc5\xa1kare p\xc3\xbcstitati veel elavatele v\xc3\xb5i juba lahkunud isikutele usuga, et need on hinge lunastuseks. Hiljem on neid p\xc3\xbcstitatud t\xc3\xa4histamaks s\xc3\xb5jalist v\xc3\xb5itu, kirikute valmimist v\xc3\xb5i usuga, et hat\xc5\xa1karid pakuvad kaitset loodus\xc3\xb5nnetuste eest._NEWLINE_K\xc3\xb5ige varasemaid hat\xc5\xa1kare p\xc3\xbcstitati tavaliselt surnuaedadesse. Kuid Armeenia hauakivid on siiski enamasti teise kujuga ning hat\xc5\xa1kare on nende seas v\xc3\xa4he.\n_START_SECTION_\nHat\xc5\xa1karid t\xc3\xa4nap\xc3\xa4eval\n_START_PARAGRAPH_\nPraegusel ajal on hat\xc5\xa1karikunst kui Armeenia kultuuri s\xc3\xbcmbol t\xc3\xb5usulainel. P\xc3\xa4rast Teist maailmas\xc3\xb5da on Poola Armeenia Rahvus\xc3\xbching p\xc3\xbcstitanud hat\xc5\xa1kare Armeenia genotsiidi ohvrite m\xc3\xa4lestuseks Poola linnadesse Wroc\xc5\x82awisse, Krak\xc3\xb3wisse ja Elbl\xc4\x85gi. Samalaadne armeenia genotsiidi ohvreid m\xc3\xa4lestav hat\xc5\xa1kar asub ka Eestis Tallinnas. Hat\xc5\xa1karide populaarsust t\xc3\xb5stis ka Armeenia vabanemine N\xc3\xb5ukogude v\xc3\xb5imu alt.\n_START_SECTION_\nOhustatus\n_START_PARAGRAPH_\nSuur hulk hat\xc5\xa1kare, mis on loodud ajaloolises Armeenias ja \xc3\xbcmbritsevates regioonides, j\xc3\xa4\xc3\xa4vad praegusajal T\xc3\xbcrgi, Aserbaid\xc5\xbeaani, Gruusia ning Iraani valdustesse. T\xc3\xbcrgis on hat\xc5\xa1karide s\xc3\xbcsteemse h\xc3\xa4vitamise tulemusel praeguseks s\xc3\xa4ilinud vaid v\xc3\xa4heseid n\xc3\xa4iteid ning kahjuks pole needki korralikult dokumenteeritud. \xc3\x9cks dokumenteeritud r\xc3\xbc\xc3\xbcstamine toimus Jugha armeenia surnuaias._NEWLINE_\xc3\x9cks allikas v\xc3\xa4idab, et hat\xc5\xa1kare l\xc3\xb5hutakse, h\xc3\xbcljatakse v\xc3\xb5i viiakse Armeeniasse. P\xc3\xb5hjused, miks hat\xc5\xa1kare \xc3\xbcmber paigutatakse, on kaunistamise eesm\xc3\xa4rk, et luua uusi p\xc3\xbchapaiku v\xc3\xb5i teha ruumi uutele matmiskohtadele.\n_START_SECTION_\nAmenaprkit\xc5\xa1\n_START_PARAGRAPH_\nAmenaprkit\xc5\xa1 (\xd4\xb1\xd5\xb4\xd5\xa7\xd5\xb6\xd5\xa1\xd6\x83\xd6\x80\xd5\xaf\xd5\xab\xd5\xb9, 'P\xc3\xbcha Lunastaja' v\xc3\xb5i 'P\xc3\xbcha P\xc3\xa4\xc3\xa4stja') on hat\xc5\xa1karide t\xc3\xbc\xc3\xbcp, millel on ristil kujutatud ristil\xc3\xb6\xc3\xb6dud Kristust. Selliseid on teada ainult m\xc3\xb5ned, enamik neist p\xc3\xa4rineb 13. sajandi l\xc3\xb5pust."